b'\n_START_ARTICLE_\nAIK Fotboll\n_START_PARAGRAPH_\nAllm\xc3\xa4nna Idrottsklubben Fotboll, AIK Fotboll ali preprosto AIK je \xc5\xa1vedski nogometni klub iz Stockholma. Ustanovljen je bil 15. februarja 1891 (nogometna sekcija 5 let pozneje) in trenutno igra v Allsvenskan, 1. \xc5\xa1vedski nogometni ligi._NEWLINE_AIK je eden najuspe\xc5\xa1nej\xc5\xa1ih \xc5\xa1vedskih klubov. Doma\xc4\x8de prvenstvo je osvojil petkrat (1931/32, 1936/37, 1983, 1998, 2009), trinajstkrat pa je bil podprvak (1930\xe2\x80\x931931, 1934/1935, 1935/1936, 1938/39, 1946/47, 1972, 1974, 1984, 1999, 2006, 2011, 2013, 2016). Osvojil pa je tudi osem naslovov prvaka dr\xc5\xbeavnega pokala (1949, 1950, 1975/1976, 1984/1985, 1995/1996, 1996/1997, 1998/1999, 2009) ter prav toliko tudi naslovov podprvaka dr\xc5\xbeavnega pokala (1943, 1947, 1968\xe2\x80\x931969, 1991, 1994/1995, 1999/2000, 2000/2001, 2002). Drugi doma\xc4\x8di uspehi pa so \xc5\xa1e enkratni naslov prvaka 2. \xc5\xa1vedske lige (2005), enkratni naslov prvaka doma\xc4\x8de t.i. Lige prvakov - M\xc3\xa4sterskapsserien (1992) in petkratni naziv podprvaka predhodnika \xc5\xa1vedske lige (1910, 1914/1915, 1915/1916, 1922/1923, 1923/1924). V evropskih tekmovanjih pa so AIK-ovi najve\xc4\x8dji uspehi uvrstitev v \xc4\x8detrtfinale Evropskega pokala pokalnih prvakov v sezoni 1996/97, kjer je bila bolj\xc5\xa1a \xc5\xa1panska Barcelona (1-3, 1-1); uvrstitev v Ligo prvakov v sezoni 1999/2000, kjer je v skupini s \xc5\xa1pansko Barcelono, italijansko Fiorentino in angle\xc5\xa1kim Arsenalom kon\xc4\x8dal kot zadnji (1 remi, 5 porazov); in uvrstitev v Evropsko ligo v sezoni 2012/13, kjer je v skupini z ukrajinskim Dnipro Dnipropetrovskim, italijanskim Napolijem in nizozemskim PSV-jem kon\xc4\x8dal kot zadnji (1 zmaga, 1 remi, 4 porazi)._NEWLINE_AIK-ov doma\xc4\x8di stadion je Friends Arena, ki sprejme 50,622 gledalcev. Barvi dresov sta \xc4\x8drna in rumena. Nadimek nogometa\xc5\xa1ev AIK-a je "Gnaget"\n_START_SECTION_\nRivalstvo\n_START_PARAGRAPH_\nNajve\xc4\x8dji rival AIK-a je mestni tekmec Djurg\xc3\xa5rden. Njun derbi se imenuje Tvillingderbyt (Derbi dvoj\xc4\x8dkov), saj sta oba kluba nastala istega leta, a s tremi tedni razlike. Mestni rival AIK-a je tudi Hammarby. Izven Stockholma pa sta rivala AIK-a G\xc3\xb6teborg in Malm\xc3\xb6.'